ג'וזפה קונטה

ג'וזפה קונטה (באיטלקית: Giuseppe Conte; נולד ב-8 באוגוסט 1964) הוא משפטן ופוליטיקאי איטלקי, אשר כיהן כראש ממשלת איטליה מ-1 ביוני 2018 עד 13 בפברואר 2021. מכהן כמנהיג תנועת חמשת הכוכבים וכחבר בית הנבחרים של איטליה.

קורות חיים
קונטה נולד בנפת פוג'ה. הוא למד משפטים בספיאנצה – אוניברסיטת רומא ולאחר מכן למד חוזים במשפט האמריקאי באוניברסיטת ייל. לימד באוניברסיטת מלטה, באוניברסיטת נאפולי והקים משרד עורכי דין. מכהן כפרופסור למשפטים באוניברסיטת פירנצה.

לאחר הבחירות הכלליות באיטליה ב-2018, התגבשה קואליציה בין תנועת חמשת הכוכבים הפופוליסטית בראשותו של לואיג'י די מאיו לבין מפלגת הליגה הימנית ומנהיגה מתאו סלביני, וסוכם על מינויו של קונטה לראש הממשלה בעוד שניהם ישמשו כסגניו.

באוגוסט 2019 הגיש קונטה לנשיא איטליה את התפטרותו מראשות הממשלה בעקבות מחלוקת עם סלביני שהודיע על כוונה להעמיד את קונטה להצבעת אי אמון. בעקבות המשבר ולאחר שתנועת חמשת הכוכבים הרכיבה קואליציה עם המפלגה הדמוקרטית הוטל על קונטה להרכיב מחדש את הממשלה.

ב-25 בינואר 2021 הודיע כי יתפטר מתפקידו ביום למחרת. קונטה איבד קודם לכן את הרוב המוחלט בו החזיק בסנאט, כאשר מפלגת "איטליה ויוה" בראשות ראש הממשלה לשעבר מטאו רנצי, התפטרה במחאה על הטיפול הממשלתי במשבר הקורונה. הוא לא הצליח להקים ממשלה והוחלף במריו דראגי.

באוגוסט 2021 נבחר למנהיג תנועת חמשת הכוכבים. ביולי 2022 הכריז על כך שמפלגתו תפסיק לתמוך בממשלה. הדבר בסופו של דבר גרם לבחירות חדשות. באוקטובר 2022 נבחר לחבר בית הנבחרים של איטליה מטעם המושב הראשון של מחוז לומברדיה.

קישורים חיצוניים

 

 קורות חיים באתר אוניברסיטת פירנצה

הערות שוליים

ראשי ממשלת איטליה
סגל אוניברסיטאות באיטליה
משפטנים איטלקים
עורכי דין
בוגרי ספיינצה – אוניברסיטת רומא
איטלקים שנולדו ב-1964
חברי בית הנבחרים של איטליה